
LES 1: 		
Diskriminasie en menseregteskendings
· Evalueer eie posisie by die hantering van diskriminasie en menseregteskendings, met inagneming van die Handves van Regte.
· Kies en evalueer 'n projek, veldtog of gebeurtenis wat diskriminasie en menseregteskendings aanspreek.
· Evaluasie aangaande die uitkomste van veldtogte en gebeure.

	Belangrike Konsepte 
· Menseregteskendings: Die skending van basiese menseregte behels die ontneming van individue se fundamentele regte. Dit kom daarop neer dat hulle behandel word asof hulle minderwaardig is en nie respek en waardigheid verdien nie.
· Diskriminasie: Die onregverdige en ongelyke behandeling van ander weens hul ras, etnisiteit, geslag, seksuele oriëntasie, godsdiens of enige ander kenmerk.
· Handves van Regte: Die Handves van Regte is Hoofstuk 2 van ons Grondwet. Hierdie hoofstuk bevat die menseregte wat in Suid-Afrika beskerm word. Dit is ons gids ten opsigte van  die hantering van diskriminasie en menseregteskendings. Hierdie regte is gebaseer op waardigheid, demokrasie, gelykheid en vryheid.  



Hierdie les het diskriminasie en die skending van menseregte behandel.  In hierdie les het jy jou posisie in die hantering van diskriminasie en menseregteskendings geëvalueer en moes jy jou kennis oor die Suid-Afrikaanse Handves van Regte herroep.

As graad 12's word baie van julle vanjaar 18. Dit is die tyd in jou lewe wanneer jy 'n verskil kan maak aan sommige van die kwessies in Suid-Afrika waaroor jy ontevrede voel. Het jy al ooit na die TV-nuus gekyk en gesien hoeveel Suid-Afrikaners nog in armoede leef? Het jy al ooit gedink: "Maar dit is nie regverdig nie! Hoekom ly so baie Suid-Afrikaners?" Jy kan 'n verskil maak! Al wat jy nodig het, is die kennis om te weet wat dit beteken om 'n verantwoordelike burger in Suid-Afrika te wees en wat jy kan doen om 'n verskil te maak.

As ons nie menseregteskendings aanspreek nie, loop ons die risiko om 'n siklus van onreg te herhaal. Ons samelewing sal sosiaal en ekonomies afgebreek word en ons sal vertroue in mekaar en ons verkose leiers verloor. Ons voel ontevrede met ons lewensomstandighede en dit kan tot onrus en selfs konflik in die samelewing lei. Ons sal  dan nie meer 'n demokratiese, gelyke samelewing hê nie. Die land sal ekonomies ly en 'n swak reputasie in die internasionale gemeenskap kry.  

Verantwoordelike burgerskap beteken om jou deel as burger van 'n land doen. 
Jou regte gaan gepaard met sekere verantwoordelikhede. Sommige van hierdie verantwoordelikhede sluit in:
· Bewustheid, respek en bevordering van menseregte in jou gemeenskap.
· Besorgdheid oor die welsyn van ander. 
· Deelname aan anti-menseregteskendingsveldtogte en geleenthede. 
· Wetsgehoorsaamheid. 
· Deelname aan burgerlike en politieke aktiwiteite, byvoorbeeld verkiesings. 
· Betaling van inkomstebelasting indien jy 'n salaris/inkomste verdien.

Evaluering van 'n projek, veldtog of geleentheid
'n VELDTOG is 'n beplande reeks aktiwiteite en prosesse wat 'n saak bevorder (byvoorbeeld om skuiling vir haweloses te bied). Verskeie kanale word gebruik en gekoördineer om effektiewe resultate te lewer.
'n PROJEK is 'n individuele of gesamentlike onderneming wat noukeurige navorsing en ontwerp behels om 'n spesifieke doel te bereik.

As 'n verantwoordelike burger moet ons 'n projek of veldtog kan evalueer en 'n opinie oor die geslaagdheid daarvan kan ontwikkel. 

Wanneer ‘n veldtog misluk, is daar hoë koste ter sprake, daarom is die evaluering van 'n veldtog baie belangrik. Indien 'n veldtog ondoeltreffend is, kan mense se lewens en hul veiligheid in gedrang kom. Die doeltreffendheid van 'n veldtog kan geëvalueer word deur:
· 'n Veldtog in aksie waar te neem. 
· Onderhoude te voer met mense wat deur die veldtog geraak is of daaraan deelgeneem het.
· ‘n Ondersoek en vergelyking van die kwessie tydens of ná afloop van die veldtog.

Dit is belangrik om na verskeie inligtingsbronne te verwys.  Die organiseerders van die veldtog publiseer dikwels selektiewe inhoud wat hulle aan die publiek voorlê. Die rol van sosiale media in die evaluering van veldtogte het al hoe belangriker geword. Die meeste veldtogte word via sosiale media bevorder, maar dit kan ook op sosiale media geëvalueer word, aangesien sosiale media die publiek in staat stel om kommentaar op veldtogte te lewer. Veldtogorganiseerders kan ook die doeltreffendheid van die veldtog moniteer en beoordeel deur middel van meningspeilings of die reikwydte/sigbaarheid van die veldtog. Sosiale media is die doeltreffendste instrument, aangesien dit vinniger meer mense bereik as enige ander vorm van media.

Ons kan ook die sukses van 'n veldtog evalueer deur 'n SWOT-analise te doen. Dit behels die inagneming van die sterkpunte, swakpunte, geleenthede en bedreigings van die veldtog.



Die Handves van Regte 
As verantwoordelike burgers moet ons ons reaksies op diskriminasie en menseregteskendings evalueer. Ons moet ons menings en standpunte opweeg teen Die Handves van Regte in Suid-Afrika. Die Handves van Regte is ‘n deel van ons Grondwet en gee 'n uiteensetting van die basiese regte van alle mense wat in Suid-Afrika woon. Die Handves van Regte bevorder die demokratiese waardes van menswaardigheid, gelykheid en vryheid. 

Kyk hierdie video vir meer inligting: What is the South African Bill of Rights?
https://www.youtube.com/watch?v=y-F0z13elCY (6 min. 46 sek.)

[image: ]Kan jy hierdie vrae beantwoord?
· Waarom is dit belangrik om te weet wat in die Handves van Regte staan?
· Indien almal die reg op gelykheid het, waarom het almal nie gelyke toegang tot dienste soos gesondheidsorg nie?
· Almal het die reg op privaatheid op hul persoonlike selfone. Mag jy dus ’n skermgreep van privaatgesprekke op openbare sosialemediaplatforms deel?

Belangrike aspekte om te onthou
· Die Handves van Regte vorm deel van ons Grondwet, die belangrikste wet in Suid-Afrika.
· Die Handves van Regte bevorder demokratiese waardes van menswaardigheid, gelykheid en vryheid.
· Die Handves van Regte  beskryf die basiese menseregte van alle burgers van Suid-Afrika en diegene wat in Suid-Afrika woon.

Hierdie regte kan in VIER kategorieë verdeel word:
· BASIESE regte, insluitend gelykheid, waardigheid en die reg op lewe.
· BURGERREGTE, insluitend vryheid, veiligheid, privaatheid en die reg op lewe.
· POLITIEKE regte, insluitend die reg om jou verteenwoordigers te kies en vryheid van spraak.
· SOSIO-EKONOMIESE regte, insluitend die reg op voedselveiligheid en skuiling asook die reg om ekonomies te floreer.

Diskriminasie behels om ander onregverdig en ongelyk te behandel. Dikwels behandel ons mense op hierdie manier omdat hulle anders as ons is. Die doel van Die Handves van Regte is om Suid-Afrikaanse burgers op te voed sodat hulle hul regte en die regte van diegene rondom hulle ken  en om hierdie regte met deernis en begrip te verdedig. Ons het almal menseregte en ons het die verantwoordelikheid om nie inbreuk te maak op die regte van ander mense nie. Om ander se regte te misken, misbruik of  te verwaarloos word as onwettig beskou.

Verskeie mense of organisasies tree op teen die talle menseregteskendings in ons land. Hulle pogings is daarop gemik om ons samelewing positief te beïnvloed. Miskien kan jy aan iemand in jou gemeenskap dink wat altyd bereid is om te help.  Hy/Sy  neem maaltye na gesinne in nood of bied slaapplek aan haweloses.

Verandering kan plaasvind wanneer groepe mense, gewoonlik nie-regeringsorganisasies, (NRO's, universiteite, kerke, ens.) bymekaarkom om 'n projek (wat dikwels oor baie jare strek) te beplan. Hierdie projekte se doel is om spesifieke diskriminasie of menseregteskending aan te spreek.

__________________________________________________________________________________________
LES 2:  
Die media
· Ontleed en debatteer die rol van die media in 'n demokratiese samelewing.
· Onderskei tussen gedrukte en elektroniese media.

Die rol van die media in 'n demokratiese samelewing
In die vorige les het ons na veldtogte gekyk. Ons weet dat veldtogte op baie verskillende mediaplatforms bevorder word. Kom ons kyk byvoorbeeld 'n verkiesing. Het jy gesien hoe plakkate verlede jaar op lamppale, in strate en in plaaslike winkelvensters aangebring is? Dit het die Verkiesing adverteer. Die media het 'n belangrike rol gespeel in Suid-Afrika se geskiedenis, selfs nog voordat ons 'n demokratiese land was. 'n Demokrasie is 'n vorm van regeringsleierskap waar die publiek die regeringsleiers verkies het. Eenvoudig gestel verwys dit na ‘n regering vir die mense, deur die mense.

In Suid-Afrika is die rol van die media om met die publiek te kommunikeer, op te voed en in te lig sodat hulle hul  ingeligte eie besluite kan neem. Dit geld ten opsigte van wat jy lees en waaarna jy kyk. Die media kommunikeer met die publiek oor die verskillende regte wat hulle as Suid-Afrikaners het. Byvoorbeeld, die reg op veiligheid of die reg om opleiding te ontvang. Die media speel 'n belangrike rol in 'n demokrasie omdat:
· Dit kiesers tydens 'n verkiesing van inligting voorsien word wat hulle nodig het om te besluit vir wie hulle gaan stem.
· Dit 'n platform bied waar die publiek onwettige aktiwiteite, hofsake, ensovoorts kan rapporteer.
· Dit bewustheid van onwettige dade, soos ontvoerings, versprei word deur van sosialemediaplatforms gebruik te maak, bv. Amber Alert. 
· Dit probleme/kwessies in ons land identifiseer en kommunikeer.
· Dit die publiek vermaak.
· Dit debat en bespreking uitlok.  
· Dit nasiebou deur sportdekking bevorder.
· Dit toegang tot uiteenlopende standpunte en wêreldbeskouings bied.
· Dit publisiteit aan suksesse van inspirerende mense gee.
· Dit as 'n ruimte dien om die openbare mening te vorm byvoorbeeld deur debatte op sosiale media.

In 'n demokrasie is die media, volgens wet, veronderstel om regverdig, eerlik en betroubaar te wees. Dit beteken dat hoewel hulle 'Vryheid van uitdrukking' het, hulle die verantwoordelikheid het om hierdie vryheid verstandig te gebruik. Artikel 16 van die Grondwet beskerm vryheid van uitdrukking. Uitdrukking sluit woorde en ander ekspressiewe aktiwiteite in. Die reg beskerm ook idees wat mense sal beledig of steur en sluit dus 'n plig in om verdraagsaam teenoor ander te wees. Om dit doeltreffend te doen, word sekere beperkings op die media geplaas om regverdigheid, eerlikheid, betroubaarheid en openbare veiligheid te verseker. 

Sommige van die beperkings sluit in:
· Kwessies moet verduidelik word sonder om sensasioneel te wees of te probeer skok.
· Vrye en regverdige verkiesings moet bevorder word en gelyke geleenthede aan die verskillende politieke partye gebied word.
· Daar moet onderskei word tussen feit en opinie en tussen verslaggewing teenoor ontleding.
· Verslaggewers moet noukeurig opgelei word om bronne na te gaan voordat hulle verslag doen.
· Regstellings moet gepubliseer word indien beriggewing foutief was.

Ongelukkig is daar gevalle waar die media nie  hul rolle verantwoordelik vervul nie. Hier volg 'n paar voorbeelde:
· Die meeste mediamaatskappye verdien geld uit advertensies en borge. Die media se doel is dus om ook die belange van hul adverteerders te bevredig. Hierdie belange mag moontlik nie altyd in die belang van die publiek wees nie. Die media weerhou dikwels inligting of publiseer berigte van vooroordele om hul adverteerders en borge tevrede te stel.
· Die nuus vermaak eerder as om in te lig. Sommige mediaplatforms fokus op skinderstories, skandale, seks en geweld in plaas van om op feite te fokus.
· Politieke nuus gaan dikwels meer oor persoonlikhede, as oor die politici se werk en bydraes. Die media publiseer  inligting oor die skandalige privaatlewens van politici en hul gesinne, wat niks met hul werk te doen het nie.
· Die paparazzi: Die lewens van bekende sterre word bemoeilik deur die paparazzi wat hul privaatheid skend. Die media is soos aasvoëls wanneer bekendes in die moeilikheid beland. Hierdie bekendes word dan dikwels vervolg in plaas daarvan om beskerm te word.

Gedrukte en elektroniese media
Gedrukte media is 'n vorm van massamedia wat nuus en inligting deur gedrukte publikasies lewer. Gedrukte media sluit boeke, besigheidskaartjies, brosjures, koepons, tydskrif- of koerantadvertensies, advertensieborde, poskaarte en selfs inligting op produkverpakking in.

Kan jy hierdie vrae beantwoord?
· Dink jy dat daar vandag nog 'n plek vir gedrukte media in die demokratiese samelewing betsaan? Motiveer jou opinie.
· Waar soek jy inligting of nuus wanneer jy vinnig inligting wil kry?

Sosiale media is 'n vorm van rekenaargebaseerde tegnologie wat die deel van idees, gedagtes en inligting deur virtuele netwerke en gemeenskappe vergemaklik. Baie van julle sal vertroud wees met verskillende sosialemediaplatforms.

Sosiale media vorm deel van elektroniese media. Dit verwys na enige media wat toegang tot elektrisiteit benodig, soos TV, radio en internetgebaseerde platforms byvoorbeeld e-pos, blogs, ensovoorts. Sommige vorme van sosiale media is eenrigting, byvoorbeeld TV, aangesien dit sonder wedersydse sosiale interaksie aan die publiek uitgesaai word. Ander elektroniese mediaplatforms soos Instagram bied geleentheid vir die publiek om te reageer.

LES 3:  
Die media: Sosiale media en sosialemediaplatforms:
· Sosialemediavoetspoor
· Gevare van die gebruik en misbruik van sosiale media
· Kuberwelstand
· Kuberveiligheid
· Kuberafknouery
· Kubervaardigheid

Sosialemediaplatforms: Die gebruik van webwerwe en toepassings om informeel met ander te kommunikeer, mense op te spoor en soortgelyke belangstellings te deel. Dit stel ons in staat om direk met ander te kommunikeer (vriende, aanhangers, volgelinge, kliënte, ens.) en gee hulle die kans om direk met ons te kommunikeer. Voorbeelde hiervan is Facebook, Twitter (X), LinkedIn, YouTube en Instagram.

In vandag se wêreld moet jongmense digitale geletterdheidsvaardighede hê. Dit sluit in om te weet hoe om 'n foon of rekenaar te gebruik sowel as hoe om veilig met die digitale wêreld om te gaan.

Wanneer jy 'n foto op die internet plaas, bly daardie foto vir die res van jou lewe daar, selfs wanneer jy dit verwyder. Die internet hou rekord van alles. Ons noem dit jou digitale voetspoor. Jou digitale voetspoor is al die inligting wat jy agterlaat terwyl jy die internet gebruik. Die lewering van kommentaar op sosiale media, video-oproepe, gebruik van toepassings en e-posrekord vorm alles deel van jou aanlyngeskiedenis en kan moontlik deur ander mense gesien word of in 'n databasis opgespoor word. 
 
Ons moet vaardighede ontwikkel om 'n kultuur van kuberwelstand en kuberveiligheid te kweek. Dit beteken om bewus te wees van die gevare en misbruik van sosiale media en om goeie gewoontes aan te wakker om die gesonde gebruik van sosiale media te verseker.

Dikwels bestaan hierdie gevare omdat ons dit self ervaar het of ons ken iemand wat dit ervaar het, maar daar is meer gevare as waarvan ons bewus is. Kom ons kyk na tien algemene gevare van sosiale media.       

Gevare vir fisiese gesondheid
· Passiewe leefstyl: Dit verwys na 'n gebrek aan oefening wat lei tot verswakte spiertonus en 'n verswakte immuunstelsel.
· Slaaptekort: Wanneer jy voor slapenstyd tyd op jou selfoon spandeer, kan die lig van die foon jou slaapsiklus beïnvloed. Kennisgewings (notifications) van sosialemediaplatforms kan jou slaap onderbreek en lei tot uitputting gedurende die dag.

Gevare vir geestesgesondheid
· Verslawing aan sosiale media  is reeds amptelike as ‘n kliniese diagnose geïdentifiseer. Die blaai deur toepassings, die opdatering van plasings (feeds) en die “hou van” (like) van plasings veroorsaak 'n styging in dopamien in jou brein. Hierdie goedvoel-oomblik het dieselfde uitwerking as dwelms en tieners wil  hierdie gedrag  herhaal en smag na meer.
· Die spandeer van oormatige tyd op sosiale media hou verband met kuberafknouery. Kuberafknouery is verbale of sosiale afknouery deur middel van kitsboodskappe op speletjie-webwerwe, e-pos, kletsruimtes of sosialemediatoepassings. Baie tieners het al op een of ander tyd in hul lewe kuberafknouery ervaar.
· Deur die vermindering van direkte kontaktyd met vriende word die ontwikkeling van noodsaaklike sosiale vaardighede verhoed en jy verleer om as 'n suksesvolle lid van die samelewing  te  kommunikeer.
· Sosiale vergelykings: Wanneer iemand hulself beoordeel op grond van ander se lewenskwaliteit, ervarings en eienskappe. Dit kan veroorsaak dat 'n persoon negatiewe gedagtes en gevoelens oor hulself ontwikkel. ‘n Mens sien dikwels net hoogtepunte van ander mediagebruikers se lewens op sosiale media. Dit kan individue minderwaardig laat voel of dat hulle nie inpas nie of hulle kan teleurgesteld of krities teenoor hulself wees.
· Skadelike aanlyn reputasie: Die nuus en kwessies wat iemand op sosiale media plaas en die kommentaar wat hulle lewer, kan hul reputasie beïnvloed. Selfs die blaaie en groepe wat hulle volg, kan hul reputasie beïnvloed. Dit kan opduik tydens werksaansoeke, universiteitsaansoeke en toekomstige verhoudings.

Gevare van verkeerde inhoud
· Misleidende inligting: Vals nuusberigte versprei vinniger op sosiale media as ware stories. Dit beteken dat gebruikers van sosiale media meer geneig is om misleidende opskrifte, verkeerde inligting en vals nuusberigte raak te sien. Verkeerde inligting kan negatiewe en selfs gevaarlike gevolge hê. Dit beïnvloed die besluite wat mense oor hul gesondheid, finansies, produkaankope, ensovoorts neem.  
· Normalisering van riskante gedrag: Riskante gedrag kan dwelmgebruik, seksuele aktiwiteit, kriminele aktiwiteite en gevaarlike poetse of uitdagings insluit. Wanneer sosialemediagebruikers sien dat riskante gedrag genormaliseer word, kan hulle meer geneig wees om daaraan deel te neem. 
· Onvanpaste inhoud: Sodra 'n persoon interaksie met inhoud op sosiale media het, word die platform se algoritmes aangepas om meer soortgelyke inhoud te toon. Sosialemediaplatforms het riglyne om onvanpaste inhoud van hul webwerwe af te hou.  


Sosiale media kan steeds onvanpaste inhoud insluit, soos:
· Geweld
· Haatspraak
· Seksuele inhoud
· Gevaarlike uitdagings

Trouens, volgens een opname het 'n meerderheid tieners toevallige blootstelling aan pornografie aanlyn gerapporteer. As graad 12-leerders het baie van julle al van hierdie gevare ervaar, of julle het vriende wat dit ervaar het. Dit is belangrik dat ons by mekaar leer. Op hierdie manier word ons almal ingelig en meer vaardig op die internet. Kennis is mag.

· Kuberwelstand behels 'n begrip van die toepaslike en verantwoordelike gedrag met betrekking tot tegnologiegebruik, asook kennis, vaardighede, waardes en houdings oor hoe om jouself en ander internetgebruikers in die kuberwêreld te beskerm. 
· Kuberveiligheid beteken om veilig aanlyn te wees, byvoorbeeld om sterk wagwoorde te gebruik om jou persoonlike inligting te beskerm. 
· Kuberafknouery is afknouery wat op 'n sosialemediaplatform plaasvind. 
· Om kubervaardig te wees,  beteken dat jy as individu die bedreiging van kubermisdaad verstaan en hoe jou optrede hierdie tipe aanvalle kan afweer.

Ons moet erken dat daar ook voordele verbonde is aan sosiale media. Die volgende is voorbeelde hiervan:
· Om kontak te maak met familie en vriende wat ver woon en hul daaglikse stories en foto's te volg. Dit laat jou voel asof jy deel van hul lewens is.
· Bou verhoudings met eweknieë oor gedeelde belangstellings.
· Oefen sosiale vaardighede deur middel van kitsboodskappe.
· Sosiale media kan jou help om deel te raak van jou gemeenskap, byvoorbeeld sportklubs of kunsklasse in jou area op te spoor.
· Jy kan oor belangrike sake leer en hulle ondersteun.
· Dit bied die geleentheid om jou mening op verskillende platforms te deel.

__________________________________________________________________________________________
LES 4:  
Die media: Bespreek die mate waarin mediaberiggewing 'n demokratiese samelewing weerspieël:
· Dekking van onderwerpe
· Posisies ingeneem deur redakteurs
· Ruimte toegeken aan onderwerpe
· Geografiese verspreiding (toeganklikheid van inligting deur verskillende groepe in die samelewing)



Ons het in die vorige les gesien dat toegang tot nuus in die media soveel makliker is as in die verlede. Daar is nuuskanale en verskillende profiele waarop sosiale media gevolg kan word. Die media reageer op verskillende maniere ten opsigte van die daaglikse nuus. Aangesien ons in 'n demokrasie leef, het die media die reg om te KIES waaroor berig sal word en HOE die nuus aan die publiek oorgedra sal word, met inagneming van hul beperkings (Sien Les 2-notas).

Met die volgende inligting kan jy besluit in watter mate of  op watter vlak die media 'n demokratiese samelewing weerspieël:

Dekking van onderwerpe
Redakteurs, bestuurders en base kies die onderwerpe wat op hul sosiale media gedek word. Hierdie onderwerpe verteenwoordig nie noodwendig neutrale menings nie. Baie van hulle word gelei deur kommersiële belange. Die onderwerpe wat behandel word, word bepaal deur hoe nuuswaardig dit is en wat die vermaaklikheidswaarde daarvan is. Ons kan die onderwerpe wat ons in die nuus teëkom in die volgende kategorieë plaas:
· Vermaak
· Algemene Nuus
· Regeringsnuus
· Nuus oor bekendes
· Sportnuus en uitslae
· Plaaslike inligting
· Navorsing vir indiensneming
· Navorsing vir skooldoeleindes
· Mediese inligting
· Kuns en kultuur
· Godsdiens

'n Publikasie of aanlyn webwerf sal dikwels besluit waarop om te fokus deur te oorweeg hoeveel aandag dit van die publiek sal trek. Die vrae wat hulle hulself afvra, is: "Sal dit meer trefkrag aanlyn kry en ‘n groter inkomste kan genereer?" of "Sal dit bydra om koerantverkope te verhoog?". Dikwels word hierdie artikels ondersteun deur advertensies wat die keuses van die media beïnvloed. Dieselfde mense wat besluit waaroor berig word, is diegene wat die relevansie vir hul gehoor bepaal.

Posisies ingeneem deur redakteurs 
Die redakteur het baie mag in 'n koerant of op 'n nuuswebwerf. Hulle kry geleentheid om in 'n kort paragraaf  hulle sienings oor ‘n aktuele saak te deel. Jy sal hierdie sienings dikwels verder in die koerant/webwerf opmerk. Die redakteur neem besluite oor die uitleg en die tipe inhoud wat in 'n koerant toegelaat word. Jy mag dieselfde onderwerp op twee verskillende nuusmediaplatforms vind, maar met uiteenlopende sienings of opinies.
Ruimte toegeken 
Redakteurs bepaal ook die fisiese plasing van sekere onderwerpe in die koerant.  Dit sluit die spasie in wat ‘n  artikel op elke bladsy beslaan, maar ook waar in die koerant die artikel mag verskyn. Wat is die aard van die ander artikels rondom hierdie artikel? Aanlyn nuuswebwerwe versamel data oor hoeveel trefslae (like) sekere artikels kry. Dit verskaf inligtings aan die redakteurs oor tendense en die belangstelling van die publiek.

Geografiese verspreiding 
Vir baie jare het mense nie gelyke toegang tot nuus in Suid-Afrika gehad nie. Toe koerante die enigste bron van alledaagse nuus was, het landelike gemeenskappe dikwels nie die plaaslike nuus ontvang nie, weens hul geografiese ligging. 

Daar is vandag nog uitdagings aangesien nie almal toegang tot die internet het nie en in sommige gebiede is selfoondekking steeds nie beskikbaar nie. Ons het meer toegang tot die internet as ooit tevore en dus meer toegang tot die nuus, maar daar is steeds mense wat nie toegang tot die internet het nie. Dit kan wees as gevolg van ‘n internetverbinding wat nie moontlik is in 'n sekere gebied nie, of omdat hulle nie 'n selfoon kan bekostig nie. Mense kan in landelike gebiede woon waar daar geen selfoontorings is nie. Dit word  veral 'n uitdaging tydens verkiesings, want almal ontvang nie dieselfde inligting nie, wat daartoe lei dat hulle nie 'n gelyke geleentheid het om 'n ingeligte besluit te neem nie.

LES 5:
Die media
· Beperkings op vryheid van uitdrukking.
· Kritiese ontleding van mediaveldtogte rakende diskriminasie en menseregteskendings.

Sensasie: (Veral in die joernalistiek) is die aanbieding van stories op 'n manier wat bedoel is om openbare belangstelling of opwinding uit te lok, ten koste van akkuraatheid.

Ons het in die afgelope lesse heelwat inligting ten opsigte van die medialandskap in Suid-Afrika gedek. As jong Suid-Afrikaanse burger behoort jy nou beter toegerus te wees om ingeligte keuses rondom jou mediaverbruik te maak. Ons weet dat 'n joernalis die verantwoordelikheid het is om eerlik en akkuraat verslag te lewer. Die media het die reg om nuus te lewer wat aan eerlikheid tydens verslaggewing voldoen.           

Stem jy saam met hierdie stelling? Moet die media hierdie reg hê, selfs al maak dit inbreuk op jou regte? Moet die media die reg hê om verslag te doen oor enigiets wat hulle as nuuswaardig in 'n land beskou?

Dit is 'n moeilike vraag! As jy skielik 'n oornag-superster sou word en die media jou huis omsingel en  jou gesin begin agtervolg, sou jy steeds dink dat die media hierdie reg het om nuus na te jaag? Dit is belangrik vir die publiek om goed ingelig te word, maar terselfdertyd moet die media ook privaatheid respekteer en etiese standaarde handhaaf.

Kyk weer na hierdie video om "Vryheid van uitdrukking" te verstaan: Episode 16: Freedom of expression https://www.youtube.com/watch?v=kVU1MYYrjWE&t=1s  (2 min. 48 sek.)

Ons kan sien dat die media die vryheid het om hul standpunte uit te spreek, MAAR daar is ook beperkings. Ons kan dit wat ons geleer het soos volg opsom:
· Vryheid van uitdrukking geld vir almal, insluitend individue en die media.
· Jy kan jou idees en opinies vrylik uitdruk deur spraak, skryfwerk en ander vorms van kommunikasie.
· Dit is een van die basiese regte in 'n demokrasie.
· Tog het vryheid van uitdeukking wel beperkings en grense.
· Mense mag nie standpunte uitspreek wat die regte van ander skend nie.

Artikel 16 van die Handves van Regte bevat die volgende beperkings op vryheid van uitdrukking:
Die reg (in subartikel (1)) geld nie vir die volgende nie: 
· Propaganda vir oorlog.
· Aanhitsing van dreigende geweld.
· Voorspraak vir haat wat gebaseer is op ras, etnisiteit, geslag of godsdiens.
· Aanhitsing om skade aan te rig.

As Suid-Afrikaanse burgers moet ons krities kyk na HOE die media verslag doen. Dit is belangrik dat die media nie stories sensasionaliseer (om 'n oordrewe reaksie van kykers/lesers/luisteraars te ontlok) nie. Byvoorbeeld, beriggewing oor xenofobie in gemeenskappe behoort nie vrees en paniek onder ander gemeenskappe te veroorsaak wat dan moontlik verdere xenofobiese opstande kan aanmoedig nie. Dit is ons verantwoordelikheid om aan die UKKSA (Uitsaaiklagtekommisie van Suid-Afrika) te rapporteer indien ons voel dat die media op hierdie regte inbreuk maak.

Kom ons stel dit in persoonlike konteks. Jy het moontlik al gehoor hoe iemand by die skool haatdraende opmerkings oor iemand anders by die skool maak. Miskien was dit 'n snedige opmerking oor hul ras of godsdiens of selfs hul kultuur. Soms kan so 'n opmerking handuit ruk. Sommige dink miskien dat hulle die reg het om te sê wat hulle dink, aangesien almal die reg tot hul eie opinie het. Maar is dit reg as mense se woorde ander seermaak of ander leerders tot gewelddadige gedrag aanspoor?  

Dit is belangrik om die media krities te ontleed om hul balans en regverdigheid in verslaggewing te evalueer. Let op die keuse van inhoud, bronne wat gebruik word, tipes stories, vlak van kommersiële inhoud, sensasie, belangstelling, oordrywing en akkuraatheid ten opsigte van diskriminasie. 

Ons weet dat die media verskillende veldtogte gebruik om kwessies rondom diskriminasie en menseregteskendings te kommunikeer. 'n Veldtog se doel is om 'n reaksie van die publiek te kry. 


LES 6:
Sport en nasiebou
· Bespreek krities die dekking van sport, sportpersoonlikhede en ontspanningsaktiwiteite deur die media.

Sport kan baie kragtig wees ten opsigte van die impak wat dit op 'n nasie het. Dit is waarom die dekking van sport ook nasiebou beïnvloed.

In Suid-Afrika vorm sport en die dekking van sportpersoonlikhede 'n groot deel van die mediabedryf. Die dekking wissel baie tussen sportsoort tot sportsoort. Dit hang af van die gewildheid van die sportsoort en die nuuswaardigheid van die sportpersoonlikhede (atlete) in elke sport. Die vyf grootste sportsoorte wat deur die Suid-Afrikaanse media gedek word is sokker, rugby, krieket, gholf en motorwedrenne. Sport waar daar nie soveel borgskappe by betrokke  is nie, word egter dikwels afgeskeep. Sport waarin die sportmanne en -vroue die meeste betaal word, is dikwels dié wat die meeste dekking in die media geniet. As jy na die sportafdeling van enige nuuswebwerf of koerant kyk, sal jy vinnig die impak van sport in die land waarneem.

Benewens die verskille tussen sportsoorte, is daar ook 'n wanbalans in die rapportering van sportsoorte wat deur mans gespeel word en die sportlui wat daaraan deelneem teenoor sportsoorte wat deur vroue gespeel word en die sportvroue wat daardie sportsoorte beoefen. Byvoorbeeld, sportdekking van die  manlike Springbok-rugby kry baie meer aandag as die Springbokke se vrouespan. Sportdekking van Bafana Bafana is veel meer as die dekking van Banyana Banyana-wedstryde. 

Mediadekking van sport kan bestaande maatskaplike norme en waardes versterk OF uitdaag: 
· Mediadekking kan bepaal hoe ons ons samelewing beskou. Dit kan geslagstereotipes versterk deur vroulike atlete op grond van hul voorkoms/estetika uit te beeld, wat aspekte van hul persoonlikhede in plaas van hul prestasies vier. 
· Dit kan sosiale onreg versterk deur sekere kwessies te ignoreer. Sommige sportsoorte word as meer  gewild as ander beskou en daarom word meer media-aandag geniet. Wat ekonomiese waarde betref, kan sportverskille versterk word deur die dekking van sekere gebeure aan sekere ekonomiese groepe te rig. 
· Dekking kan ook die norme en waardes van die samelewing uitdaag deur gebalanseerde en gelyke dekking en verteenwoordiging van mediaspanne te bied. 
· Dekking en kommentaar kan stereotipes afbreek en verskillende groepe en geslagte as kragtige mededingers bevorder.  
· Die media kan groter dekking gee aan 'n meer uiteenlopende reeks sportsoorte en hul mededingers  en sodoende sosiale geregtigheidskwessies aktief bevorder.



LES 7:
Sport en nasiebou
· Evalueer die ideologieë, oortuigings en wêreldbeskouings oor ontspannings- en fisieke aktiwiteit oor kulture en geslagte heen.

Ons oortuigings en wêreldbeskouings beïnvloed dikwels ons houding teenoor sport en fisieke aktiwiteit en selfs   wie daaraan moet deelneem, raak meer belangrik. Sekere kulture en die houdings, wat ons in die samelewing uitleef, beïnvloed die manier waarop ons mense beskou wat by fisiese- of ontspanningsaktiwiteite betrokke is. 
Om gelykheid te bereik, behoort reaksies op sport, fisieke aktiwiteit, geslag, en geslagsverwagtinge regoor die wêreld konsekwent te wees.

Ideologieë kan gedefinieer word as beginsels, filosofieë, dogmas of idees. Wanneer jy nadink oor 'n beginsel waarvolgens jy leef, glo jy miskien dat jy altyd netjies moet lyk, want dit toon dat jy 'n betroubare persoon is. Sommige mense glo dalk dat hulle altyd ander mense moet help. Ander mense mag glo dat hulle hulself moet help en dinge self moet doen, aangesien niemand anders hulle gaan help nie. Dit beïnvloed die manier waarop hulle hul lewe leef.  

Oortuiging: Dit is 'n aanvaarding van wat ons glo waar en korrek is. Daar is vier basiese soorte oortuigings, waarvan die mees algemeenste ons persoonlike oortuigings is wat deur ons ideologieë gedefinieer word.

Wêreldbeskouing: 'n Algemene standpunt of perspektief van hoe mense die wêreld sien. Dit kan 'n evaluering of 'n versameling oortuigings van die wêreld wees. Byvoorbeeld, jy kan glo dat dit goed is vir mense om hul verskillende godsdienste aan te hang solank ons almal mekaar as mense aanvaar. 

Kulture: Kultuur kan gedefinieer word as al die lewenswyses, insluitend kuns, oortuigings en instellings van 'n bevolking wat van geslag tot geslag oorgedra word. Kultuur word 'die lewenswyse vir 'n hele samelewing' genoem. As sodanig sluit dit kodes van maniere, kleredrag, taal, godsdiens, rituele en kuns in.

Stel jou voor: Na maande se toegewyde, professionele afrigting en oefening is jy gereed om aan 'n belangrike wedloop deel te neem, met die doel om 'n medalje te wen. Maar hier is die kinkel: jy is 'n erkende en belydende Christen en die wedloop is nou na 'n Sondag geskuif. Volgens jou geloofsoortuigings mag jy nie op die Sabbat werk nie. (aan sport deelneem nie) Hierdie botsing tussen jou persoonlike oortuigings en kulturele agtergrond beïnvloed nou jou besluit en entoesiasme om aan die wedloop deel te neem direk.

Mense laat dikwels toe dat hul wêreldbeskouings sekere reëls of aannames skep oor hoe mense volgens kulturele of gemeenskapsnorme moet optree. Hierdie idees kan egter aangepas word. Die idees wat mense skei, soos die beskouing van fisieke aktiwiteit of ontspanning, het dikwels die potensiaal om eenheid te bring. 

